钦定古今图书集成/明伦汇编/家范典/第053卷 > 春秋四传 > 《季文子如宋致女》
## 钦定古今图书集成/明伦汇编/家范典/第053卷 > 春秋四传 > 《季文子如宋致女》

《春秋：成公九年》：“夏，季孙行父如宋致女。”

《左传》：季文子如宋致女，复命。公享之，赋《韩奕》之五章。
穆姜出于房，再拜曰：“大夫勤辱，不忘先君以及嗣君，
施及未亡人。先君犹有望也。敢拜大夫之重勤。”又赋《绿衣》之卒章而入。

《公羊传》未有言致女者，此其言致女何？录伯姬也。
《穀梁传》：“致者，不致者也。妇人在家制于父，既嫁制于
夫，如宋致女，是以我尽之也。不正，故不与内称也。逆
者微，故致女，详其事，贤伯姬也。”

〈大全〉《程子》曰：“女既嫁，父母使人安之，谓之致女。古者三月而庙见，始成妇也。伯姬贤，鲁国重，故使卿致也。”